SKRIFTLIG FORESPØRGSEL E-2368/00

af Ioannis Marínos (PPE-DE) til Kommissionen

(13. juli 2000)

Om: Omfattende brug af tortur i Tyrkiet

Ifølge en korrespondentberetning i avisen New York Times fra Istanbul (som blev offentliggjort i den græske avis To Vima den 6. juni 2000) hører Tyrkiet til de lande, hvor tortur udgør en meget udbredt praksis, som går ud over såvel fængselsindsatte som personer tilbageholdt på politistationer. Disse oplysninger stammer fra medlemmer af det tyrkiske parlament, som er medlemmer af det parlamentariske udvalg, der beskæftiger sig med at overvåge menneskerettighedssituationen i landet. I den rapport, som de tyrkiske parlamentsmedlemmer udfærdigede efter to års gennemgribende kontrol og undersøgelse, findes der, som den amerikanske avis påpeger, fotografier af torturredskaber, planer over de hertil specialindrettede lokaler samt interviews med indsatte; Ifølge den ovennævnte avis stemmer disse oplysninger overens med de konstateringer, der er indeholdt i den seneste rapport fra det amerikanske udenrigsministerium.

Hvad angår overholdelsen af de forpligtelser til at respektere menneskerettighederne, som Tyrkiet indgik i Helsinki i december 1999, bragte den seriøse avis European Voice den 15.-21. juni 2000 ligeledes en udførlig artikel. Avisen understreger den skepsis, der næres af højtstående embedsmænd i EU med hensyn til det ovennævnte spørgsmål, idet den citerer den for udvidelsen ansvarlige kommissær Günter Verheugen, der udtrykte sin misbilligelse, idet han under sit møde med tyrkiske officielle repræsentanter i april påpegede, at man så med bekymring på det minimale fremskridt, der var sket siden Helsinki-mødet.

Kan Kommissionen oplyse, om den er blevet underrettet om dette spørgsmål om torturudøvelse mod fængselsindsatte i Tyrkiet (ansøgerland til EU), og hvilke konklusioner, den eventuelt er nået frem til ved lignende undersøgelser foretaget af dens egne tjenestegrene, hvorledes den vurderer den nuværende situation med hensyn til respekten for de tyrkiske borgeres rettigheder, og hvordan den agter at reagere med henblik på at sætte en stopper for den i Tyrkiet almindelige brug af metoder, som er i modstrid med den adfærd og de fremgangsmåder, der passer sig for en europæisk, demokratisk og velordnet stat?

Svar afgivet på Kommissionens vegne af Günter Verheugen

(12. september 2000)

Kommission er blevet underrettet om indholdet af seks rapporter vedrørende den daglige praksis i forskellige fængsler, som er indsamlet af Komitéen for menneskerettigheder i det tyrkiske Parlament. Yderligere to rapporter vil blive offentliggjort inden længe. Kommissionen mener, at konklusionerne udgør et værdifuldt bidrag til arbejdet med forberedelsen af tiltrædelsespartnerskabet (den politiske del heraf), som vil blive vedtaget i november 2000.

Under dette arbejde vil Kommissionen ligeledes tage hensyn til de henstillinger, der er fremsat af internationale organisationer, som Den Europæiske Komité til forebyggelse af tortur og umenneskelig eller vanærende behandling eller straf (CPT) under Europarådet. Disse henstillinger omfatter ændringer i tyrkisk lovgivning vedrørende adgang til læger, under tilbageholdelsen forud for retssagen og domstolsprøvelsen af tilbageholdelsen. Endvidere anbefales uddannelseskurser for personalet ved politiet og andre myndigheder.

Kommissionen støtter generelt al indsats i Tyrkiet med henblik på afskaffelse af tortur.